Skolebasert praksisplan

Skoleåret 2018/2019



**Resahaugen skole**

*Et godt sted å være, et godt sted å lære*

Fjelltunvegen 37A, 4100 Jørpeland

51742670

www.minskole.no/resa

En plan inspirert av Kampen skole

Innhold

[Velkommen til Resahaugen skole! 3](#_Toc515445834)

[OM RESAHAUGEN SKOLE 4](#_Toc515445835)

[SKOLENS PLATTFORM OG VISJON 4](#_Toc515445836)

[NØKKELPERSONER I PRAKSISPERIODEN 5](#_Toc515445837)

[RAMMER FOR PRAKSIS: 5](#_Toc515445838)

[SJEKKLISTE –hvem kan gi informasjon om hva? 6](#_Toc515445839)

[OM PRAKSISSTUDIET 7](#_Toc515445840)

[INNHOLD I PRAKSIS: 7](#_Toc515445841)

[VARIERT PRAKSIS: 7](#_Toc515445842)

[VEILEDET PRAKSIS 9](#_Toc515445843)

[VURDERT PRAKSIS 10](#_Toc515445844)

[**Vedlegg: Hentet fra personalhåndboka til Resahaugen skole: Regler for klasseledelse** 11](#_Toc515445845)

[Mål: 11](#_Toc515445846)

# Velkommen til Resahaugen skole!

Resahaugen skole er en 20 år gammel skole som holder til sentralt på Jørpeland. Skolen ligger på en flott naturtomt rett ovenfor sentralidrettsanlegget til Staal Jørpeland. Jørpeland ungdomsskole og Fjelltun skole er naboer få hundre meter fra oss. Skolen har 460 elever fordelt på 1.- 4. trinn. Rundt 100 elever fortsetter i den kommunale SFO etter endt skoledag. 80 voksne fordelt på skole og SFO arbeider for at skole- og SFO tilbudet skal bli så godt som mulig for den enkelte elev.

Praksisstudiet på Resahaugen skole skal, sammen med utdanningen på UIS, fremme dine kunnskaper og ferdigheter som er nødvendige for å ta fatt på det framtidige lærerarbeidet i skolen.

Det er i hovedsak våre praksislærere som har ansvaret for å veilede og støtte deg gjennom praksisperioden, men også andre lærere på skolen, våre praksisskolelærere, og øvrige ansatte vil bistå slik at praksisperioden blir så optimal og lærerik som mulig.

På Resahaugen skole vil du få en variert, veiledet og vurdert praksis som er godt forankret i rammeplaner og retningslinjer for den nasjonale grunnskolelærerutdanningen og studieprogramplanen fra UIS.

I løpet av første praksisdag vil jeg, som ansvarlig for praksisstudiet, invitere dere i studentgruppen til en samtale der jeg vil fortelle mer om skolen, om den skolebaserte praksisplanen, om rammene for praksis, om taushetsplikten, men ikke minst for å høre hvilke forventninger dere har til praksisperioden hos oss.

På vegne av personalet ønsker jeg deg velkommen til Resahaugen skole. La oss håpe praksisperioden blir en lærerik og spennende tid. Vi skal gjøre vårt beste for at tiden hos oss blir best mulig.

Med vennlig hilsen Gerd Næss Barka

Rektor

# **OM RESAHAUGEN SKOLE**

Resahaugen skole har i perioden 2016 – 2020 følgende utviklingsområder:

* Lese- og skrivekompetanse
* Matematisk kompetanse
* Kompetanse i sosiale ferdigheter

Skolen har noen viktige prinsipper som ligger til grunn for alt arbeid i skolen. Vi er opptatt av god klasseledelse fra autoritative voksne, vurdering for læring og tidlig innsats.

# SKOLENS PLATTFORM OG VISJON

Før du kommer til Resahaugen skole, kan det være nyttig at du kjenner til skolens plattform og vår visjon. Plattformen og visjonen vår tydeliggjør Resahaugen skole sitt **elevsyn,** syn på **lærerrollen** og vårt syn på **tilpassa opplæring**.

Resahaugen skole sin visjon er:

**«Et godt sted å være, et godt sted å lære»**

Grunnleggende verdier:

**Menneskesyn/ elevsyn:**

Læreplanen: «Oppfostringa skal bygge på det syn at alle mennesker er likeverdige og at menneskeverdet er ukrenkelig. Den skal befeste troen på at alle er unike: enhver kan komme videre i sin egen vokster» (Læreplanen, generell del s. 17).

For deg som student på Resahaugen betyr det:

* Å kommunisere med voksne og elever på en positiv og vennlig måte.
* Å bli godt kjent med eleven, være lyttende og sensitiv for elevens behov.
* Å identifisere elevens sterke sider, faglig og personlig, og ut fra dette motivere eleven til innsats.
* Å gi eleven oppgaver og ansvar som han eller hun har sjanse til å lykkes med, og på denne måten bygge et positivt selvbilde.

**Læringssyn:**

Læreplanen: «Læring og undervisning er ikke det samme. Læring er noe som skjer med og i eleven. Undervisning er noe som blir gjort av en annen. God undervisning setter læring i gang, - men den fullbyrdes ved elevens egen innsats» (Læreplanen, generell del s. 28)

Læring er lagarbeid: «I klasserommet må det være ro og orden nok til at det kan fungere som en seriøs arbeidsplass. Et arbeidsmiljø virker godt når alle tar inn over seg at de former vilkårene for hverandre, og at de derfor må ta hensyn til andre. Framgang avhenger derfor ikke bare av hvordan lærerne fungerer i forhold til hver elev, men også av hvordan de får elevene til å fungere i forhold til hverandre» (Læreplanen, generell del s. 33).

For deg som student på Resahaugen betyr det:

* Å ha klare mål for læringsarbeidet og tydeliggjøre dette for elevene.
* Å legge til rette for gode læringsprosesser, ved at den enkelte elev får oppleve mestring og framgang i skolehverdagen.
* Å ansvarliggjøre hver elev i forhold til respekt for andre og i forhold til flid og konsentrert arbeid.
* Å arbeide kontinuerlig i forhold til det sosiale miljøet i elevgruppa og på den måten legge til rette for sosial læring for den enkelte elev.
* Å lære elevene gode arbeidsvaner fra første dag på skolen.
* Å skape trygge rammer ved at regler og grenser blir tydelige og forutsigbare.

**Tilpassa opplæring:**

Læreplanen: «Tilpasset opplæring for den enkelte elev kjennetegnes ved variasjon i bruk av lærestoff, arbeidsmåter, læremidler, samt variasjon i organisering av og intensitet i opplæringen. Elevene har ulike utgangspunkt, bruker ulike læringsstrategier og har ulik progresjon i forhold til nasjonalt fastsatte kompetansemål» (Læreplanen, generell del s. 34).

For deg som student på Resahaugen betyr det:

* Å ta utgangspunkt i den enkelte elevs sine sterke sider.
* Å ta i bruk varierte metoder og oppgaver.

# NØKKELPERSONER I PRAKSISPERIODEN

Praksislærer: Elly Halsne 98818381

Praksislærer: Klara Strand Halsne 98676089

Rektor: Gerd Næss Barka 97688317

Undervisningsinspektør: Brit Synnøve Valheim 90994693

Lagleder 1. trinn: Jana Gutierrez Fiskeseth 41277207

Lagleder 2. trinn: Klara Strand Halsne 98676089

Lagleder 3. trinn: Mette Steensen 95464182

Lagleder 4. trinn: Irene Tytlandsvik 45250792

Sos.ped. leder: Kjersti Kristensen 48143128

Spes.ped.leder: Elly Halsne 98818381

# RAMMER FOR PRAKSIS:

**Arbeidstid**: 8.00 – 16.00 hver dag

Varierte undervisningsrelaterte oppgaver: 20 timer pr. uke

*Veiledning,* planlegging, *variert* praksis og *vurdering*: 10 – 15 timer pr. uke

**Fravær:**

Meldes til praksislærer før kl 7.30, evt til undervisningsinspektør dersom ikke praksislærer er tilgjengelig på tlf.

**Arbeidsrom:**

Dere i studentgruppa vil disponere et møterom på 2. trinn sin avdeling. Dere vil også disponere pult på 2. trinn sitt arbeidsrom. Begge disse stedene vil det være datapunkt tilgjengelig. Skolen har også et trådløst nettverk. I praksisperioden vil dere få låne en av skolens pc’er med studentpassord og kopikort. Pc vil inneholde programmer som dere vil trenge til undervisning, som f.eks smart notebook, oppkopling til printer og skolens fellesområde.

**Personalrom:**

Skolens personalrom brukes som pause- og lunsjrom. Skolen tilbyr kaffi og te (gratis) til studentene.

**Røyke- og snusforbud**: Gjelder skolens område og skolebygget.

# SJEKKLISTE –hvem kan gi informasjon om hva?

Nedenfor følger en sjekkliste som indikerer hva dere vil få / kan få informasjon om i løpet av praksisperioden og hvem som kan gi dere informasjonen.

|  |  |
| --- | --- |
| **Informasjon om** | **Ansvar** |
| Nøkler, dører | Brit Valheim, inspektør |
| Skolen (inkluderer omvisning) | Gerd Næss Barka, rektor |
| Oppstartsamtale: «Velkommen til Resahaugen» | Gerd Næss Barka, rektor |
| Danning | Praksislærere  |
| Grunnleggende ferdigheter | Praksislærere |
| Vurdering | Praksislærere |
| Tilpasset opplæring | Praksislærere |
| Flerkulturelt perspektiv | Praksislærere |
| Samisk | Praksislærere |
| Kopimaskiner | Gunn Rygh og Siv I. Moen ( administrasjonen) |
| Brukernavn- PC | Brit Valheim, inspektør og IKT- ansvarlig |
| IKT i skolen | Brit Valheim, inspektør og IKT- ansvarlig |
| Bibliotek | Trude Gulestøl |
| Elever med spesielle behov –IOP | Elly Halsne og Kjersti Kristensen |
| SNO, innføringsklasse | Sissel Eriksson |
| Atferd, sosiale utfordringer | Kjersti Kristensen (sosiallærer) |
| SFO | Mika Muamera Argovic |
| Leksehjelp | Berit Helen Seljeskog og Valborg Harestad |
| Lesing som grunnleggende ferdighet | Praksislærere og SOL/språkløype- ressurspersonene |
| Regning som grunnleggende ferdighet | Praksislærere og Doris Hetland  |
| Vurdering for læring | Praksislærere |
| Hjem/skole- samarbeid | Praksislærere |
| Skolens rådsorganer | Gerd Næss Barka, rektor |
| HMS | Trude Gulestøl, verneombud |

# **OM PRAKSISSTUDIET**

Praksisskolen skal sammen med UiS gi deg kunnskap, erfaring og ferdigheter slik at du etter endt utdanning er klar til å ta fatt på den viktige rollen som lærer, en rolle som skal ha fokus på læring og danning, slik at elevene skal klare seg i videre skolegang, yrkes-, samfunns- og familieliv.

 Praksisskolen skal være en arena der du som student får mulighet til å

* Erfare sammenhengen mellom praksis og teori
* Få kunnskap om og erfaring med hvilke styringsdokumenter som setter sitt preg på skolens virksomhet fra skole- til lærer- og elevnivå
* Få kunnskap om og erfaring med skolen som læringsarena, først og fremst på elevnivå, men også på lærernivå
* Utvikle deg i rollen som den autoritative lærer som har god klasseledelse og innehar relasjonelle ferdigheter (god balanse mellom tydelig leder og en god omsorgsperson).

Utvikle dine ferdigheter med å lede elevenes læring i tråd med den didaktiske relasjonsmodellen. I og med at didaktikk defineres som kjernen i lærerarbeidet, er det viktig at du som student får trening i didaktisk tenkning – da er modellen og dens begreper gode å tenke og snakke i.

# INNHOLD I PRAKSIS:

Det didaktiske møtet er et gjennomgående tema i alle fire studieår. UiS har i tillegg valgt å ha et spesielt fokus på følgende tema:

1. studieår: Lærerrollen, lærerarbeidet og det didaktiske møtet mellom elev, lærere og

 lærestoffet.

1. studieår: Eleven og mangfoldet
2. og 4. studieår: Skolen som organisasjon, det profesjonelle fellesskapet, samarbeidet med

foresatte og andre sentrale instanser innenfor skolen.

Alle studieår: De tverrgående perspektiver som er tilpasset opplæring, vurdering, varierte

 arbeidsformer, grunnleggende ferdigheter og det flerkulturelle og samiske

 perspektivet.

# VARIERT PRAKSIS:

Praksisperiodene skal være varierte og knyttet til de ulike målsetningene for det enkelte studieår og de tverrgående perspektivene.

**I løpet av første studieår vil du få kunnskap om og erfaring med lærerrollen, lærerarbeidet og det didaktiske møtet mellom elev, lærere og lærestoffet.**

**På Resahaugen skole kommer dette til uttrykk ved at du:**

* Observerer praksislærer/praksislærere/medstudenter i deres rolle som lærer
* Planlegger, gjennomfører og vurderer deler av eller hele undervisningsøkter
* Prøver ut ulike arbeidsmetoder og ulike måter å organisere elevenes læring på som passer til målet for opplæringen og lik at alle elever får en opplæring som er tilpasset deres evner og anlegg
* Deltar som en aktiv part i veiledningen, enten individuelt og/eller i gruppe
* Får informasjon om den autorative lærer som vektlegger tydelig klasseledelse og relasjoner til elevene, men også mellom elevene
* Observerer og/eller deltar på friminuttaktiviteter
* Er spisevakt og har inspeksjon i friminuttet
* Deltar på trinnmøter
* Deltar på fellesmøter som er relatert til skolens utviklingsområder

**I løpet av andre studieår vil du få kunnskap om og erfaring med eleven og elevmangfoldet.**

**På Resahaugen skole kommer dette til uttrykk ved at du:**

* Observerer praksislærer/praksislærere/medstudenter i deres rolle som lærer og deres møte med eleven i faglige og sosiale sammenhenger
* Observerer hva som skjer i løpet av en skoledag sammen med elever, studenter og kollegaer
* Planlegger, gjennomfører og vurderer deler av eller hele undervisningsøkter ut fra den didaktiske relasjonsmodellen
* Prøver ut ulike arbeidsmetoder og ulike åter å organisere elevenes læring på slik at alle elever får opplæring tilpasset deres evner og anlegg
* Gjennom samtaler og informasjon bli kjent med elever og deres bakgrunn og deres muligheter for læring og vekst
* Deltar på elevsamtaler
* Er kontaktlærer til en mindre gruppe elever
* Er spisevakt og har inspeksjon i friminutt
* Arrangerer friminuttaktiviteter og samtaler i regi av skolens miljøterapeuter
* Får informasjon om hva en sakkyndig vurdering er og hva en IOP er
* Deltar på skolens ressursteam
* Deltar på trinnmøter- og avdelingsmøter
* Deltar på fellesmøter som er relatert til skolens utviklingsområder
* Deltar som en aktiv part i veiledningen, enten individuelt og/eller i gruppe

**I praksisperiodene på 3. og 4. studieår skal du få kunnskap om og erfaring med skolen som organisasjon, det profesjonelle fellesskapet og samarbeidet med foresatte og andre sentrale instanser innenfor skolen.**

**På Resahaugen skolen kommer dette til uttrykk ved at du:**

* Observerer praksislærer/praksislærere/medstudenter i deres rolle som lærer og deres møte med elevene.
* Observerer hva som skjer i løpet av en skoledag sammen med elever, studenter og kollegaer
* Planlegger, gjennomfører og vurderer deler av eller hele undervisningsøkter ut fra den didaktiske relasjonsmodellen
* Prøver ut ulike arbeidsmetoder og ulike måter å organisere elevene sin læring på slik at alle elver får en opplæring som er tilpasset deres evner og anlegg
* Deltar som en aktiv part i veiledningen, enten individuelt og/eller i gruppe
* Får informasjon om skolens oppdrag og skolen som organisasjon
* Får informasjon om skolens læreplanarbeid
* Delta på trinnmøter og avdelingsmøter
* Deltar på ressursteam, utviklingsmøter, ansvarsmøter osv
* Deltar på foreldremøte
* Deltar på utviklingssamtale
* Deltar på samarbeidsmøter og/eller ansvarsmøter med skole, foresatte og samarbeidende instanser

**I alle studieår vil du møte de tversgående perspektivene. På Resahaugen skole vil du bli kjent med perspektivene gjennom observasjon, samtale og ved at du selv implementerer perspektivene i undervisningen:**

* **Danning** handler om å gi barna gode holdninger, kunnskaper og ferdigheter som er nødvendig for å klare seg i videre skole-, yrkes-, samfunns- og familieliv. Elementer i *skolens plattform* legges til grunn i dannelsesarbeidet på skolen. Gjennom det holdningsskapende arbeidet som *respekt* representerer, vil du som student også få møte eksempler på hvordandanningsarbeidet i skolen drives.
* **Grunnleggende ferdigheter:** Resahaugen skole etterstreber så langt det er fornuftig å innlegge de grunnleggende ferdigheter i alle fag. Gjennom observasjon vil du som student se eksempler på hvordan lesing, skriving, regning, det å uttrykke seg muntlig og bruk av digitale hjelpemidler integreres i fag.
* **Vurdering:** Underveisvurdering foregår kontinuerlig i klasserommet. Gjennom observasjon og samtaler vil du som student på Resahaugen få kjennskap til hvordan vurdering gitt av lærer og elevene selv ut fra gitte kriterier kan bli brukt som vurdering for læring.
* **Tilpasset opplæring:** Alle elever har rett til å få en opplæring tilpasset deres evner og forutsetninger. Gjennom observasjon av ulike typer arbeidsmetoder og arbeidsoppgaver vil du i praksisperioden få erfaring i hvordan det er mulig å tilpasse undervisningen.
* **Flerkulturelt perspektiv:** Opp mot 20% av elevmassen på Resahaugen skole har en flerkulturell bakgrunn. I løpet av praksisperioden får du gode muligheter til å se god integrering i praksis, samt muligheten til å delta på særskilt norskopplæring og tospråklig fagopplæring.
* **Samisk:** Studentene vil få innblikk i hvordan samisk og samisk kultur kan integreres i tema om samene.

# VEILEDET PRAKSIS

I forkant av praksisperioden vil praksislærer og dere som studenter lage en gruppebasert praksisplan der innholdet i praksisperioden blir tydeliggjort.

Førveiledningnen har et stort fokus i praksisperioden, og forut for undervisningsøktene vil dere, enten individuelt eller i gruppe få veiledning av praksislærer i forhold til:

* Planlegging av undervisningsøkten og/eller:
* Den didaktiske teksten som beskriver undervisningsøkten

Senest samme morgen må du levere en didaktisk tekst til den undervisningsøkten du skal ha, eller den undervisningsøkten dere som studentgruppe skal ha.

Praksislærer vurderer ut fra studentenes kompetanse, erfaring og ståsted hvor mange veiledninger du har behov for alene, og hvor mange gruppeveiledninger dere har behov for.

# VURDERT PRAKSIS

* Hvor er jeg? Hvor skal jeg? Hvordan kommer jeg dit?

Vurderingen er knyttet til målene for praksisperiodene for det enkelte studieår. Vurderingen skal være læringsfremmende og ha form som en framovermelding der praksislærer har fokus på:

* Hva du som student må fokusere på for å bli bedre, og hvordan du kan arbeide for å nå målsettingen/e
* Hva studentgruppen må fokusere på for å fungere enda bedre, og hvordan dere i gruppen kan nå deres målsettinger

I hver praksisperiode vil du få en individuell veiledning med praksislærer der dere drøfter ståsted og hvordan du kan arbeide videre for å nå målene dine.

Midtveis i praksisperioden tar rektor initiativ til et evalueringsmøte der studenter, praksislærer og rektor er til stede. Her drøftes ståsted i praksisgruppen, skolens og gruppens praksisplan og hvordan praksisskolen har tatt i mot studentene. Ved behov settes det opp målsetninger for praksisgruppen, praksisopplegget og/eller praksisskolen.

I slutten av praksisperioden får du en summativ vurdering (bestått/ikke bestått), samt en vurdering som forteller hva du må arbeide med fram mot neste praksisperiode.

Ved praksisavslutning inviterer rektor til en gruppebasert avslutningssamtale med dere i studentgruppen.

Håper du får en fin praksisperiode hos oss på Resahaugen!

**Vedlegg:**

**Vedlegg 1: Hentet fra personalhåndboka til Resahaugen skole: Regler for klasseledelse**

Mål:

* Alle elevene kjenner reglene for atferd på de ulike arenaene i skolehverdagen, i klasserommet, garderobe, gangareal osv.
* Reglene er synlig i bruk i alle klasserom.
* Hele personalet kjenner begrepet *autoritativ klasseledelse* og implementerer dette i sitt arbeid med elevene.

|  |  |  |  |  |
| --- | --- | --- | --- | --- |
|  | **Normer og regler**  | **Konsekvenser for de voksne** | **Konsekvenser ved brudd** | **Konsekvenser****ved gjentatte brudd** |
| 1 | Elevene stiller på rekke ute om morgenen | Låser opp og tar imot elevene på en rolig måte | Eleven må vente til slutt | Samtale med eleven |
| 2 | Elevene skal ha orden på klær og sko i garderoben. | Stå klar til å ta imot elevene | Elevene må gå tilbake og sette sko/henge klær fint på plass. | Samtale med eleven. |
| 3 | Alle er stille når de går inn i klasserommet | Tar imot elevene på en rolig måte. | Gir en påminnelse om regelen. | Samtale med eleven. |
| 4 | Elevene rekker opp hånda når de skal si noe. | Konsekvent avviser de som bryter regelen. | Samtale med eleven | Samtale med eleven og andre involverte parter. |
| 5 | Vi bruker ”innestemme” inne. | De voksne må bruke innestemme | Gi påminnelse og gjenta regelen. | Samtale med eleven. |
| 6 | Når undervisning foregår, er elevene helt stille og konsentrerte. | Vente på ro før undervisningen starter. | Stoppe undervisningen, vente på ro. | Snakke med eleven og ev. foreldrene. |
| 7 | Ved skifte av aktivitet skal elevene være rolige. | Gi tydelige beskjeder. | Elevene kan bli holdt igjen. | Samtale med eleven.  |
| 8 | Lærer kan bruke bjelle for å få ro i klassen. | Lærer må vente til elevene er rolige. | Øve på å være lydhør for ro-signalet | Samtale og avtale med enkelt-elever. |
| 9 | Elevene arbeider konsentrert og effektivt i arbeidsøkter | Lærer tilpasser mengde og vanskelighetsgrad. | Elev må gjøre oppgaver ferdige i friminutt. | Samtale med eleven og ev foreldre. |
| 10 | Elevene har orden på skolesakene og egne ting. | Tydelige beskjeder, god orden i klasserommet. | Elevene får ikke gå før det er ryddet.  | Samtale med eleven. |
| 11 | Eleven skal oppføre seg høflig mot medelever og voksne.  | De voksne må være gode rollemodeller.  | Gi påminnelse og gjenta regelen. | Samtale med eleven. |
| 12 | Elevene går i ”slangerekker” i ganger og ute. | Tydelig beskjed og modellering. | Elev må gå sammen med en voksen. | Samtale med eleven og ev. andre. |

**Vedlegg 2: Utviklingsplan Resahaugen skole** (se egen plan)

**Vedlegg 3: Personalhåndbok for Resahaugen skole** ( se spesielt vurdering for læring s. 9, rutiner for kartlegging/tidlig innsats s. 52).